मेक इन इंडिया की सफलता में बाधक हैं आयात निर्भर उत्पाद : एसोचैम
नई दिल्ली | उद्योगसंगठन एसोचैम ने देश में विनिर्माण को बढ़ावा देने के मकसद के साथ शुरू की गई सरकारी पहल ‘मेक इन इंडिया’ की सफलता के लिए इलेक्ट्रॉनिक और परिवहन उपकरणों जैसे आयात निर्भर उत्पादों को बाधक बताते हुए कहा है कि इन उत्पादों के आयात पर हर माह भारी संख्या में विदेशी मुद्रा भंडार का इस्तेमाल होता है। एसोचैम की विश्लेषण रिपोर्ट के मुताबिक इलेक्ट्रॉनिक उत्पाद, मशीनरी, स्टील और परिवहन उपकरणों काे भारी मात्रा में आयात किया जाता है और इन उत्पादों के आयात पर खर्च होने वाली राशि देश के कुल मासिक आयात व्यय का 27 फीसदी हिस्सा है, जो करीब नौ अरब डॉलर की है और यह निस्संदेह बहुत बड़ी राशि है। ताजा आंकड़ों के अनुसार देश में करीब चार अरब डॉलर इलेक्ट्रॉनिक उत्पाद, 2.36 अरब डॉलर इलेक्ट्रिक तथा नॉन इलेक्ट्रिक मशीनरी , 1.47 अरब डॉलर परिवहण उपकरण और लगभग एक अरब डॉलर लोहे एवं स्टील के आयात पर खर्च किए जाते हैं। एसोचैम के अनुसार इन सामानों के अलावा अन्य उत्पाद भी आयात किए जाते हैं।
hin_Deva hin_Deva